Van SA Express se bates te koop aangebied | Netwerk24
Van SA Express se bates te koop aangebied
28 Junie 2020 15:01
SA Express is voorlopig gelikwideer.Foto: Argief
Die likwidateurs van SA Express het begin om van dié lugdiens se bates te verkoop.
GoIndustry DoveBid SA adverteer van SA Express se Bombardier-vliegtuie, enjins, en ander toerusting, sowel as lisensies en ander infrastruktuur wat “benodig word om ’n lugdiens in Suider-Afrika te bedryf”.
GoIndustry DoveBid SA sê in die advertensie dat hy deur die lugdiens se gesamentlike likwidateurs beveel is om die bates te adverteer.
Hy sê dat hy aanbiedinge aanvaar vir die bates óf “die verkoop van die onderneming in geheel as lopende saak”.
Die hooggeregshof in Pretoria het in Junie die groen lig vir die voorlopige likwidateurs gegee om eiendom te verkoop en oor te dra aan die nuwe eienaars.
Die hof het die likwidateurs ook toegelaat om nuwe beleggers in die lugdiens te lok.
SA Express is in April voorlopig gelikwideer nadat sy sakeredders en die departement van openbare ondernemings nie kon saamstem oor ’n reddingsplan nie. Dit volg nadat ZieglerSA, een van sy diensteverskaffers, se aansoek in Februarie suksesvol was om hom in sakeredding te plaas.
Die gesamentlike voorlopige likwidateurs probeer om die finale likwidasie te vermy sodat die lugdiens nie sy bedryfslisensie verloor nie.
Partye wat belangstel in enige van die bates, moet GoIndustry DoveBid teen 21 Julie om 15:00 kontak.
Meer oor: Goindustry Dovebid Sa | Sa Express | Lugdiens | Vliegtuie
7 stel belang om SA Express oor te neem
LP’s siedend oor uitstel vir SA Express-likwidasie
SA Express wag nou nóg 3 maande voor likwidasie